|  |
| --- |
| PATVIRTINTA |
| Klaipėdos miesto savivaldybės |
| tarybos 2017 m. balandžio 27 d. |
| sprendimu Nr. T2-98 |

**PRIVAŽIAVIMO PRIE JŪROS KRANTO PAJŪRIO JUOSTOJE KLAIPĖDOS MIESTO SAVIVALDYBĖS TERITORIJOJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Privažiavimo prie jūros kranto pajūrio juostoje Klaipėdos miesto savivaldybės teritorijoje tvarkos aprašas (toliau – Aprašas) nustato inventoriaus ir plaukiojimo priemonių pervežimo, paslaugoms teikti ar veiklai būtinų prekių gabenimo transporto priemonėmis, įskaitant žuvų išteklių naudotojų, žvejojančių Baltijos jūros priekrantėje, transporto priemones, žvejybos produktų, sugautų Baltijos jūroje žvejybos laivais, iškrovimo vietose bendrąją tvarką.

2. Apraše vartojamos sąvokos:

2.1. **Transporto priemonė** –priemonė žmonėms ir (arba) kroviniams, taip pat ant jos sumontuotai stacionariai įrangai vežti;

2.2. **Transporto priemonės sustojimas** – iš anksto numatytas transporto priemonės sustabdymas ne ilgesniam laikui, negu reikia keleiviams laipinti arba transporto priemonei krauti.

3. Aprašo Klaipėdos miesto savivaldybės teritorijoje privalo laikytis visi fiziniai ir juridiniai asmenys, kurie transporto priemone privažiuoja ar ketina privažiuoti prie Baltijos jūros kranto gabenti inventorių, plaukiojimo priemones paslaugoms teikti (išskyrus Lietuvos Respublikos aplinkos ministro 2004 m. balandžio 15 d. įsakymu Nr. D1-187 patvirtintų Aplinkosaugos sąlygų plaukioti vandens telkiniuose plaukiojimo priemonėmis priedo 4 punkte draudžiamus vandens motociklus), įskaitant žuvų išteklių naudotojus, žvejojančius Baltijos jūros priekrantėje, ar privežti veiklai būtinas prekes.

**II SKYRIUS**

**PRIVAŽIAVIMO ORGANIZAVIMAS**

4. Privažiavimas prie jūros kranto pajūrio juostoje Klaipėdos miesto savivaldybės teritorijoje

organizuojamas teritorijų planavimo dokumentuose nustatytais ir esamais privažiuojamaisiais keliais su kieta danga pagal nustatytą paskirtį ir galiojančius kelių eismo ženklus, pastatytus ties privažiavimo prie jūros kranto vietomis.

5. Privažiuoti prie jūros kranto pajūrio juostoje Klaipėdos miesto savivaldybės teritorijoje gali asmenys, kuriems būtina privežti prie jūros kranto jų veiklai reikalingą inventorių, plaukiojimo priemones paslaugoms teikti ar veiklai būtinas prekes:

5.1. užsiimantys mėgėjiška žvejyba;

5.2. laivavedžiai, vykdantys pajūryje ar jūroje nuolatinę veiklą;

5.3. užsiimantys versline žvejyba;

5.4. užsiimantys vandens pramogomis;

5.5. organizuojantys pajūryje renginį.

6. Aprašo 5 punkte nurodyta veikla užsiimantys asmenys, norintys privažiuoti prie jūros kranto pajūrio juostoje Klaipėdos miesto savivaldybės teritorijoje, privalo su savimi turėti dokumentą, įrodantį teisę verstis veikla šitoje teritorijoje, arba jo kopiją.

7. Privažiavimas prie jūros kranto pajūrio juostoje Klaipėdos miesto savivaldybės teritorijoje suteikia teisę tik transporto priemonės sustojimui išsikrauti įrangą. Išsikrovus įrangą, transporto priemonė turi būti pastatoma leidžiamoje automobilių stovėjimo vietoje. Važiuoti transporto priemone paplūdimio teritorija griežtai draudžiama, išskyrus bemotores transporto priemones.

8. Asmenys, turintys teisę privažiuoti prie jūros kranto pajūrio juostoje Klaipėdos miesto savivaldybės teritorijoje:

8.1. privalo užtikrinti švarą transporto priemonės sustojimo vietoje ir 10 m aplink ją, surinkti atliekas ir sutvarkyti pagal Atliekų tvarkymo taisykles;

8.2. privalo laikytis Lietuvos Respublikos pajūrio juostos įstatymo, Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950, bei kitų Lietuvos Respublikos ir Klaipėdos miesto savivaldybės teisės aktų nustatytų reikalavimų ir nepažeisti trečiųjų asmenų teisių;

8.3. padarę pažeidimą, kurio metu buvo padaryta žala gamtai ar paplūdimio teritorijoje esančiai infrastruktūrai, atsako teisės aktų nustatyta tvarka ir privalo pašalinti pažeidimo padarinius, t. y. pašalinti teršalus, jei tokių yra, surinkti atliekas bei atkurti suniokotą infrastruktūrą ir kt.

9. Už įvežtos į paplūdimio teritoriją įrangos ar transporto priemonės priežiūrą ir saugumą atsako naudotojas.

10. Įvažiuodami į paplūdimio teritoriją transporto priemonių vairuotojai privalo imtis visų atsargumo priemonių, siekdami užtikrinti savo ir kitų asmenų saugumą.

**III SKYRIUS**

**BAIGIAMOSIOS NUOSTATOS**

11. Aprašo nustatytų veiklų apribojimų kontrolę vykdo Klaipėdos miesto savivaldybės administracijos direktoriaus įgalioti darbuotojai, pagal kompetenciją kitų institucijų pareigūnai.

12. Nustačiusi, kad privažiavimo prie Baltijos jūros kranto vietos būklė neatitinka Lietuvos Respublikos pajūrio juostos įstatyme nustatytų reikalavimų, Klaipėdos miesto savivaldybė gali sustabdyti transporto priemonių eismą, pastatydama eismą draudžiančius ženklus, bei kitomis techninėmis priemonėmis.

13. Už Aprašo pažeidimus fiziniai ir juridiniai asmenys atsako Lietuvos Respublikos teisės aktų nustatyta tvarka.

14. Aprašą tvirtina, keičia ir papildo Klaipėdos miesto savivaldybės taryba.

\_\_\_\_\_\_\_\_\_\_\_\_\_\_\_\_\_\_\_